《中陂》
清代·颜伯珣

万物皆忌盈，山水宁厌取。自开原山泉，中园坼水府。

出纳皆汇陂，势无百里土。譬犹建中州，四澨分条缕。

黯淡原山崖，窟根互撑拄。石气入青林，幽姿为云雨。

南屏镜中悬，一一类天姥，春莼丝就搴，秋鱼鳞堪数。

往往花港船，清樽随棹舻。过阁侣常集，岫月待初吐。

长笛碧烟收，如闻潜蛟舞。万象纷濛濛，光炯鉴可睹。

岸疑留遗佩，洞欲摘石乳。幽胜固非一，物色兼草莽。

江汉有覆舟，他山多贙虎。消息懒服食，何羡生毛羽。

作者简介：颜伯珣，字石珍，号相叔，曲阜人。官寿州州同。有《秪芳园遗诗》。